钦定古今图书集成/明伦汇编/闺媛典/第045卷 > 聂政姊
## 钦定古今图书集成/明伦汇编/闺媛典/第045卷 > 聂政姊

按《战国策》：齐人轵深井里。聂政，勇敢士也，严遂阴交
以意厚之，欲报仇。聂政独行，仗剑至韩，刺杀韩相傀，
因自皮面抉眼，屠肠以死。韩取聂政尸，曝于市，县购
之千金，久之莫知谁。政姊嫈闻之，曰：“吾弟至贤，不可
爱妾之躯，灭吾弟之名，非弟意也。”乃之韩，视之曰：“勇
哉气矜之隆，是其轶贲、育、高成荆矣。今死而无名，父
母既没矣，兄弟无有，此为我故也。夫爱身不扬弟之
名，吾不忍也。”乃抱尸而哭之曰：“此吾弟轵深井里聂
政也。”亦自杀于尸下。晋、楚、齐、卫闻之，曰：“非独聂政之
能，乃其姊者烈女也。聂政之所以名施于后世者，其
姊不避葅酢之诛，以扬其名也。”